A nagy múltú Fővárosi Művelődési Ház (Bp. XI. Fehérvári út 47.) egy ideje ismét teret ad az igényes beat-, rock-, illetve blues muzsikának, hiszen a hús-vér előadók által tolmácsolt élő zenére úgy tűnik, továbbra is mutatkozik igény. 2018. április 13-án érdemes már fél 7-re a legendás FMH-ba érkezni, ahol két kiváló zenekar is verseng a nagyérdemű kegyeiért. Klasszikus értelemben vett versenyről persze nincsen szó, hiszen két különböző (ám mégis egy tőről fakadó) stílus jelenik meg egymás után az alsó nagyterem színpadán: a hamisítatlan, semmihez sem hasonlítható texasi blues életérzését a BluesSteel trió hozza el péntek estére, akit az egykori Városligeti Sörsátor törzs- és alkalmi látogatói egyaránt jól ismerhetnek. És nyugodt lelkiismerettel kijelenthetjük, csalódni ezúttal sem fognak. Erre nem csupán a Steve Ray Vaughntól Muddy Watersig, a Gary Moore-tól a Creamen át Jimi Hendrixig tartó repertoár a garancia, hanem a fiúk jól ismert, zenei alázattal telt karizmatikus előadásmódja is.